Dragi prieteni şi binefăcători,

Dorim să abordăm o temă sensibilă, cum este cea a direcţiilor educaţionale prioritare. 

Suntem obişnuiţi să ne lamentăm, că astăzi vremurile s-au schimbat, că tinerii sunt „prost crescuţi”, „dezorientaţi”, „nu respectă nici o regulă” etc., şi să atribuim vina societăţii în care trăim... 

De fapt, ne retragem în carapacea noastră, descurajaţi, trăind cu nostalgia vremurilor trecute şi considerăm că este inutil să mai continuăm să ne implicăm, să promovăm valorile şi să împărtăşim lucrurile în care credem. „Oricum nu ne ascultă!” – spunem. Şi ne resemnăm. 

Gabriele D’Annunzio (scriitor şi poet italian, 1863-1938) spunea că „resemnarea este tărâmul deşert al unui suflet gol”, iar Sfinţii din toate timpurile ne demonstrează că, tocmai în momentele de criză şi decădere ale societăţii, au reuşit prin implicare, iniţiative şi creativitate inspirate de Dumnezeu şi de forţa Sfântului Spirit să redea speranţa multor persoane demoralizate, totodată susţinând şi încurajând persoanele disperate şi împinse spre capătul vieţii. 

Să încercăm să ne lăsăm şi noi îndrumaţi de Sfântul Luigi Orione şi să reluăm drumul unei implicări serioase, al unei voinţe ferme, al unei atitudini pozitive şi de încredere faţă de propriul timp, de lumea noastră, de această societate atât de mioapă, care nu ştie să descopere orizonturi mai înalte, care nu ştie să vadă curcubeul dincolo de nori. „O, dacă ai sfâşia Tu cerurile şi ai coborî jos!...” este strigătul disperat al lui Isaia înainte de venirea Mântuitorului pe lume.

În acest sens dorim să ne manifestăm încrederea în om, în fiecare om, în capacitatea lui de a se smeri, de a se schimba, în dorinţa de a se îndrepta spre bine şi spre Dumnezeu. 

Psalmistul spune: „Ce este omul, că Te gândeşti la el? Şi fiul omului, că-l iei în seamă? L-ai făcut cu puţin mai mic decât pe îngeri şi l-ai încununat cu cinste şi măreţie”. (Psalmul 8) 

Dacă Dumnezeu are încredere în noi, să învăţăm şi noi să avem încredere în copiii noştri, chiar şi în cei  îndepărtaţi, diferiţi,  descurajaţi şi abandonaţi. Luând exemplul şi mărturia Sfântului Ioan Bosco (cunoscut ca Don Bosco) şi a Sfântului Luigi Orione, dorim să ne implicăm, ca să vedem în lumea noastră şi în viaţa noastră de zi cu zi „semnele speranţei”, pe care Domnul le aşterne în calea noastră. 


Papa Benedict al XVI-lea i-a invitat pe profesori să îi formeze pe tineri în spiritul adevărului şi să le transmită cunoaşterea care le permite să facă alegerile în mod liber. „Transmiteţi dragostea pentru studiu şi pentru adevăr prin predare. Cunoaşterea este importantă, dar mai importantă este formarea persoanei, pentru ca ea să poată să recunoască adevărul şi astfel să ia în mod liber deciziile. Educaţi-i pe tineri în spiritul valorilor autentice morale şi religioase, care îi vor ajuta să găsească un sens pentru vieţile lor.” 

Directorul Centrului „Don Orione” Oradea

Pr. Mihai Fechetă
Centrul Don Orione

Sfântul Luigi Orione, preotul italian Luigi Orione (1872-1940) este fondatorul unei congregaţii călugăreşti care activează pentru a răspândi în lume iubirea faţă de Biserică şi de Papa, mai ales prin intermediul apostolatului de caritate.
Congregaţia „Don Orione”, care cuprinde şi călugăriţe, este prezentă în peste 30 de ţări.

În România, congregaţia activează în Oradea din 1991, în Bucureşti şi Voluntari din 1994  (unde s-a construit un azil pentru persoane în vârstă şi bolnave şi o secţie pentru copii cu dizabilităţi psiho-fizice grave), iar în Iaşi din 1998.

Societatea de Binefacere „Don Orione” a fost constituită cu scopul de a oferi sprijin material şi spiritual tuturor celor îndureraţi şi abandonaţi. Obiectivul nostru este de a asigura tuturor copiilor şi în special celor proveniţi din familii aflate în dificultate condiţiile necesare pentru creşterea, educarea şi formarea lor. Activităţile desfăşurate în cadrul centrului pot fi împărţite în 6 mari programe:
· Liceul „Don Orione”: grădiniţă, învăţământ primar, gimnazial şi liceal

· Comunitatea Scoutiştilor Orionini 
· Oratoriul „Don Orione”

· Programul de suport şi ajutor material

· Parohia

· Centrul de limbi străine

Toate activităţile desfăşurate au ca finalitate formarea copiilor şi tinerilor pentru dobândirea unui simţ moral, civic, caritativ-asistenţial, pentru ca ei să devină modele şi protagonişti ai societăţii şi ai mediului în care trăiesc. 

Deviza societăţii este: „Să facem binele întotdeauna, binele tuturor, răul niciodată nimănui”, iar în acest sens nu se face vreo deosebire între copii din punct de vedere etnic sau confesional.

Liceul „Don Orione” www.ldo.ro
Un învăţământ modern, eficient, centrat pe elev, în spiritul patronului său Sfântul Luigi Orione

Liceul „Don Orione” este o unitate de învăţământ particulară acreditată cu două profile: matematică-informatică şi mecatronică (automatizări industriale şi roboţi), respectiv autorizată la nivel gimnazial, primar şi preşcolar. 

Chiar dacă funcţionează ca liceu particular, Liceul „Don Orione” oferă acces tuturor elevilor indiferent de situaţia lor materială, confesiune, etnie sau naţionalitate. 

Construit din iniţiativa şi fondurile Congregaţiei Don Orione, Centrul a luat fiinţă în anul 1995. El oferă elevilor o bază didactică şi materială modernă, conform cerinţelor Uniunii Europene. Rezultatele şcolare obţinute aşează acest liceu printre cele mai bune din Judeţul Bihor şi din ţară. 

Elevii liceului sunt îndrumaţi de un grup de profesori care se preocupă nu numai de latura instructivă a procesului de învăţământ, ci şi de formarea lor ca oameni, de formarea caracterelor.

Educaţia în Liceul „Don Orione” se face într-o atmosferă de familie. Elevilor li se oferă acces şi la o gamă variată de activităţi extraşcolare. 

Curriculumul şcolar după care funcţionează unitatea noastră de învăţământ este cel aprobat de MECTS, cu deschideri spre exigenţele şi caracteristicile Uniunii Europene. Limba de predare este limba românã.

· LICEU

De ce să te înscrii la Liceul „Don Orione” ?

- Îţi oferim o atmosferă de familie, punem accent pe educaţia ta ca OM; 

- Te ajutăm să devii mai bun, îţi oferim laboratoare performante; 

-   Te invităm să participi la proiectele noastre: excursii, tabere SCOUT şi ORATORIU, mobilităţi internaţionale de elevi, concursuri şcolare şi sportive;

-  Te aşteptăm la programul de învăţare After School.

Alege să devii mai bun! 

Cursuri de zi într-un singur schimb:

 1. matematică-informatică - 25 locuri

2. mecatronică - 25 locuri

ADMITEREA

Se desfăşoară în ordinea descrescătoare a mediei de admitere. Liceul îşi rezervă dreptul să analizeze situaţia candidaţilor cu media scăzută la purtare!

La Liceul “Don Orione”, admiterea are loc înaintea repartizării computerizate de la liceele de stat! ACUM sunt şanse duble ca fiul sau fiica dumneavostră să studieze la un liceu bun.

· GIMNAZIU        
Ce oferim copilului tău?

- O atmosferă de familie. Punem accent pe formarea copilului ca OM;

- Bază materială nouă şi modernă, laboratoare performante, acces la o bază sportivă modernă cu activităţi şcolare şi extraşcolare;

         - Bibliotecă dotată la standarde internaţionale;

- Participarea la proiectele noastre: excursii, tabere SCOUT, mobilităţi internaţionale de elevi, concursuri şcolare şi sportive;

- Program de învăţare After School cu accent pe învăţarea limbilor străine (la cerere: engleză, italiană), pe dezvoltarea creativităţii şi perspicacităţii;

- Cursuri pentru dezvoltarea relaţiei de comunicare dintre părinţi şi copii;

- Posibilitatea de continuare a studiilor în aceeaşi şcoală, la standarde de calitate ridicate, până la absolvirea liceului;

- Un colectiv didactic tânăr, calificat şi cu o viziune pedagogică modernă.

Alege ce e mai bun pentru copilul tău!

· Programul After School

Merită să investeşti în viitorul copilului tău! 

Un centru After School (şcoală după şcoală) este locul în care copiii îşi fac temele şi desfăşoară diferite activităţi recreative şi educative după orele de şcoală, într-un climat plăcut şi stimulant. Acest program vine în întâmpinarea părinţilor foarte ocupaţi, care îşi doresc copii educaţi şi vor să le ofere acestora instruire la cele mai înalte standarde, fără a-şi neglija cariera.

Oare cine va lua copilul de la şcoală? 

Cum se va descurca copilul meu cu temele? 

Va şti să se comporte în societate? 

Voi avea timp şi pentru cariera mea?

Acestea sunt întrebări la care noi avem răspuns!

· ÎNVĂŢĂMÂNT PRIMAR

În contextul unei societăţi aflate în schimbare, în care s-au petrecut modificări de formă şi de fond la nivelul tuturor subsistemelor, învăţământul şi-a asumat o nouă perspectivă asupra funcţionării şi evoluţiei sale. Se vorbeşte tot mai des de „parteneriatul educaţional” ca o alternativă reală şi o soluţie la problemele cu care se confruntă educaţia. Acest parteneriat a fost încheiat între şcoală şi părinţi încă de la început pentru ca împreună să descoperim calea spre succesul şcolar. Scopul final al acestei relaţii şcoală-familie-comunitate este racordarea funcţională şi eficientă a şcolii la viaţa socială, pregătind astfel elevii pentru integrarea cu succes în etapele următoare ale drumului pe care îl au de parcurs.

Trecerea copilului de la grădiniţă la şcoală este un proces complex în care schimbările se succed furtunos, atât în plan fizic prin modificarea programului de activităţi şi de odihnă, precum şi în plan psihic prin intrarea într-un mediu nou, un nou spaţiu cu mai multe reguli, cu alţi colegi, alte activităţi şi un nou cadru didactic. Prin îmbinarea metodelor specifice atât sistemului tradiţional cu cele ale alternativei educaţionale “Step by Step”, am încercat să venim în întâmpinarea şcolarilor mici. 

Copiii, pentru a face faţă cu succes cerinţelor şcolare şi pentru a se evita instalarea şocului şcolarizării, au nevoie de multă căldură sufletească, pe care încercăm să le-o transmitem prin culorile plăcute care îi întâmpină în sala de clasă, pregătită cu multă grijă pentru a fi cât mai primitoare. Alături de planşele cu litere şi cifre, afişarea zilelor de naştere ale copiilor, afişarea calendarului în fiecare lună, precum şi a graficului zilelor de şcoală (elemente specifice alternativei educaţionale „Step by Step”), există câte un cartonaş cu numele fiecărui copil, precum şi aparatură modernă – toate aceste aspecte au un rol pozitiv în realizarea unui climat cât mai adecvat. 

Fişele de lucru sunt expuse atât în sala de clasă, precum şi pe coridorul şcolii, elevii fiind învăţaţi astfel să se aprecieze la valoarea lor reală, iar fiecare copil e încurajat să se dezvolte în ritmul său propriu. 

Participarea părinţilor la diverse activităţi ale clasei face ca învăţarea să fie mult mai atractivă, iar părintele este îndrumat să colaboreze cu toţi copiii, nu doar cu al lui, această participare fiind o nouă sursă de socializare, de prietenie. 

Învăţarea continuă şi în pauze, când sunt cu toţii prieteni şi încearcă să se comporte frumos unii cu alţii, să se bucure de minunata curte care le oferă atât posibilitatea de a vedea, a hrăni şi a învăţa despre animalele prezente acolo, cât şi spaţiul de joacă. 
Pornim de la următoarea premisă: conţinuturile educaţiei au o sferă mai largă decât conţinuturile procesului de învăţământ, nereducându-se la conţinuturile documentelor şi ale activităţilor şcolare. Conţinuturile educaţiei înglobează şi valorile umane, precum şi  cultivarea unor trăsături pozitive de caracter cum ar fi: optimismul, sinceritatea, cinstea, altruismul.

Dacă reflectăm o clipă la următorul gând al lui Antoine de Saint-Exupery „V-am încredinţat educaţia copiilor mei, nu pentru a cântări mai târziu suma cunoştinţelor lor, ci pentru a mă bucura de calitatea înălţării lor”, această înălţare nu este posibilă doar prin cultivarea minţii, ci şi prin cultivarea sufletului, de această înălţare având parte şi prin participarea săptămânală la Sfânta Liturghie, Liturghie celebrată la nivelul copiilor şi susţinută prin cântece de aceştia. 

GRĂDINIŢA 

Are două grupe (prima grupă mică şi mijlocie şi a doua grupă mare şi pregătitoare), program prelungit, limba de predare - româna, cu posibilitatea de a continua şcolarizarea la Liceul Don Orione.

Ce oferim copilului: 

· O atmosferă plăcută, de familie şi un loc sigur;

· Săli de grupă cu spaţii generoase, săli de dormit, sală de mese;

· Acces la sala de sport a liceului;

O curte mare şi un parc cu multe spaţii de joacă pentru copii;

· Cursuri de engleză şi italiană;

· Opţional activităţi sportive;

· Posibilitatea de participare la activităţile extraşcolare: scout, oratoriu, excursii, etc.

·  Colaborarea strânsă, permanentă şi transparentă cu părinţii printr-o deschidere faţă de sugestiile şi propunerile acestora;

· Însuşirea de către copii a unei educaţii alese prin cizelarea celor şapte ani de acasă; 

· Cultivarea prieteniei şi a afecţiunii faţă de ceilalţi copii, în spiritul toleranţei, al înţelegerii diversităţii şi al discernerii între bine şi rău, pregătindu-i pentru primii paşi ai vieţii;

· Stimularea şi dezvoltarea la copii a capacităţii de a aplica cele însuşite; 

· Dezvoltarea logicii, îndemânării şi imaginaţiei copiilor, premise ale acumulării succeselor viitoare;

· Educaţia copiilor în spiritul credinţei, insuflându-le interesul, dragostea şi respectul pentru valorile creştine 

OAZA COPIILOR – ŞCOALA DE VARĂ

1. ÎN CE CONSTĂ ACEST PROGRAM?

· Programul constă în asigurarea educaţiei, socializării şi distracţiei copiilor pe parcursul vacanţei de vară; 

· Programul include şi activităţi cu caracter religios general;

· 2 - 3 excursii în împrejurimi;

· Alte activităţi la propunerea părinţilor sau a copiilor.

2. OBIECTIVE: 
· Copiii să se afle într-un mediu sigur şi să beneficieze de o atmosferă plăcută, distractivă şi recreativă pe perioada vacanţei de vară;

· Copiii să participe la activităţi sociale şi educative;

· Copiii din clasele I-IV beneficiază de sprijin pentru rezolvarea temelor de vacanţă;

Activităţile la care participă copiii se desfăşoară sub supravegherea permanentă a adulţilor, atât în spaţii închise cât şi în spaţii deschise;

· Alternativă la vacanţa clasică petrecută în faţa calculatorului sau televizorului, care nu oferă o educaţie benefică copilului sau la vacanţa petrecută în oraş în compania bunicilor care dispun de mari resurse sufleteşti, dar au resurse fizice limitate de vârstă.

3. DURATA PROGRAMULUI:

· Programul prelungit se desfăşoară zilnic de luni până vineri între orele 8 şi 16;

· Programul scurt se desfăşoară zilnic de luni până vineri între orele 8 şi 12;

· Programul prelungit cuprinde şi  odihnă de după amiază, pentru copiii ai căror părinţi solicită acest lucru, în dormitoare special amenajate în acest scop. 

· CENTRUL DE LIMBI STRĂINE 

Centrul de limbi străine „Don Orione” organizează cursuri de engleză, germană, italiană, maghiară, spaniolă, franceză şi portugheză, susţinute de profesori cu experienţă, unii dintre ei fiind şi vorbitori nativi ai acestor limbi. 

Cursurile de limbi străine se desfăşoară după-amiaza, în grupe mici, programul fiind stabilit în funcţie de opţiunile cursanţilor.

Aceste cursuri se adresează atât copiilor, adolescenţilor, cât şi adulţilor care doresc să înveţe limbi străine. 

Cursanţii beneficiază de dotarea modernă a laboratoarelor fonice şi multi-media ale Liceului „Don Orione”.

Activităţi extraşcolare

· Grupul Scout – C.S.O. www.csorione.ro
Comunitatea Scoutiştilor Orionini s-a născut în august  1993 cu ajutorul scoutiştilor din Corbetta (Milano) şi s-a dezvoltat treptat sub îndrumarea lui Padre Luigi Tibaldo.

Mişcarea Scout, fondată de Lordul Robert Baden-Powell în anul 1907, este o iniţiativă educativă care îi consideră pe tineri protagoniştii adevăraţi ai dezvoltării lor, nu doar simpli spectatori. 

Aceasta se realizează, prin activităţi concrete propuse copiilor şi tinerilor, care sunt încurajaţi să înveţe din experienţă, din succese şi greşeli.

Grupul C.S.O este alcătuit din secţiile: Lupişori (6-12 ani), Reparto (12-16 ani), Noviciat (16-17 ani) şi Clan-Foc (comunitatea celor mai mari).

Educaţia se desfăşoară prin joc, cântec, aventură (viaţa în natură), autogospodărire, caritate şi, nu în ultimul rând, construcţii din lemn şi sfoară, bucătărie, orientare cu ajutorul hărţii şi a busolei, prim-ajutor etc. La grupul SCOUT participă sistematic un grup de 120 de copii de diverse vârste. 

Activităţile grupului sunt multiple: întâlniri organizatorice şi formative, activităţi pe secţii, excursii şi tabere, serbări etc.

· ORATORIU: www.oratoriuldonorione.ro
Oratoriul propune diferite activităţi pentru copii, cu scopul de a-i forma într-un spirit creştin şi în acelaşi timp de a le oferi alte modalităţi de a-şi petrece timpul liber, feriţi de influenţele străzii.

Oratoriul din Oradea a început să funcţioneze în anul 1992, fiind fondat de preoţi călugări italieni. Activităţile oratoriului sunt multiple. Se fac ieşiri în grup, tabere de vară, ateliere, jocuri şi dansuri. Oratoriul duminical este locul unde copiii îşi fac prieteni noi, se joacă, merg în excursii şi tabere, învaţă lucruri noi, îşi petrec timpul împreună. 

Programul este în fiecare duminică după amiază între orele  14.00 - 18.00, indiferent de vreme. În fiecare zi de oratoriu reuşim să ne întâlnim aproximativ 80 de persoane, copii şi animatori.

Toate activităţile desfăşurate au ca finalitate formarea copiilor şi tinerilor pentru dobândirea unui simţ moral, civic, caritativ-asistenţial, religios, pentru ca ei să devină modele şi protagonişti ai societăţii, ai mediului în care trăiesc.

Toţi copiii care participă la programul Oratoriului, în funcţie de interese şi talente se pot inscrie la ateliere şi cursuri la liberă alegere. 

Aceste activităţi sunt conduse de animatori voluntari: 

· Creaţie

· Sport 

· Dans / Teatru...

· Programul de suport şi ajutor material 

Este destinat copiilor care provin din familii cu probleme deosebite. În acest program sunt incluşi 60 de copii care beneficiază de activităţi educative, recreative şi de ajutor material. 

· Ajutor pentru oamenii de la groapa de gunoi

Lunar li se oferă un pachet cu alimente şi haine celor peste 20 de familii care trăiesc la groapa de gunoi a oraşului.

· VOLUNTARIAT 

Voluntarul este un om care decide să aloce o parte din timpul şi energia lui pentru o cauză, în mod spontan, voluntar şi gratuit.

Voluntarul este cineva care are o pasiune, are abilităţi, a făcut sau poate face lucruri pe care  vrea să le pună în slujba altora, are o sensibilitate socială specială şi un puternic simţ al solidarităţii şi cooperării în materie civilă: cel care este profund motivat.
· PAROHIA 
Biserica „Duminica Tuturor Sfinţilor” este centrul de spiritualitate al Centrului „Don Orione” din Oradea şi al activităţilor din acest Centru.

PROGRAM  PAROHIAL:

( Sfânta Liturghie: - zilnic la ora 18:00
                        - în duminici şi sărbători orele 10:30 şi 18:00

( Rozarul, Paraclisul Maicii Domnului, Calea Crucii, în funcţie de timpul liturgic de peste an, se săvârşesc înainte de Sfânta Liturghie.

Adoraţie Euharistică de 24 de ore, săptămânal de vineri seara până sâmbătă seara.

( Devoţiuni la Sfântul Anton de Padova: în fiecare marţi seara după Sfânta Liturghie.

( Vizita la bolnavi: în fiecare primă vineri din lună.

( Cateheze:  

- Tineri, joi ora 19:00            -  Adulţi, vineri ora 19:00

- Copii, sâmbătă ora 12:00

Pelerinaj

Tinerii orionini şi prietenii lor, călăuziţi de preoţii şi călugării din Congregaţie, merg pe jos în fiecare an în PELERINAJ, parcurgând 165 de km de la Şimleu Silvaniei la Sighetu Marmaţiei, având ca scopuri: rugăciunea, jertfa, cinstirea martirilor, un salut parohiilor prin care se trece, o provocare pentru TINE(RI), atenţia la propunerile şi nevoile bisericii locale.

[image: image26.jpg]


Cinstind martirii credinţei primim haruri extraordinare şi creştem în virtuţi, în mod special în statornicie şi smerenie. 

EDUCAŢIA: O URGENŢĂ

Tot mai mult auzim vorbindu-se în aceste zile despre criză, una economică şi socială, însă criza cea mai mare este una de ordin moral.

Pentru a ieşi din criză trebuie să mergem la rădăcina crizei morale şi asta înseamnă a reaşeza de urgenţă valorile în ordinea lor firească.

Acest lucru se poate face printr-o bună educaţie şi prin a-i ajuta pe oameni să refacă o relaţie sinceră cu Dumnezeu.

 În acest context suntem şi noi chemaţi astăzi, mai mult ca oricând, să recunoaştem că „nevoia şi prioritatea unei educaţii cât mai bune izvorăsc din greutăţile care încearcă familiile şi relele care încearcă societatea”. 

Centrul „Don Orione” nu porneşte la drum cu pesimism, ci se angajează cu convingerea fermă, exprimată cu desăvârşire de Sfântul Ioan Bosco printr-o formulă simplă şi eficace: „Educaţia ţine de suflet. Lăsaţi-i pe tineri să ştie că îi iubiţi”. Papa Benedict al XVI-lea spune că educaţia, o temă universală cunoscută lumii întregi, este o prioritate mai ales „în vremuri în care predomină fascinaţia concepţiilor relativiste şi nihiliste despre viaţă şi în care legitimitatea însăşi a educaţiei este pusă în discuţie”. Şi Don Orione spunea: „Tânărul trebuie să înţeleagă că trăim pentru el şi că binele lui este binele nostru; el trebuie să simtă chiar că suntem gata să facem sacrificii pentru el, dăruindu-ne pentru fericirea şi mântuirea lui”. 

Ne amintim şi astăzi de cuvintele lui: „Tinerii sunt soarele sau furtuna zilei de mâine.” 

Pornind de la metoda de prevenire a lui Don Bosco, Don Orione subliniază în ceea ce numeşte el însuşi sistemul „creştin-părintesc”, următoarele caracteristici principale:

- Raţiunea şi religia ca principii ale cunoaşterii, instrumente ale înţelegerii şi motive de convingere. Pe acestea se bazează comunicarea viziunii creştine asupra vieţii şi formarea personalităţii integrate; 

- Formarea creştină şi educarea tinerilor în direcţia unei viziuni critice şi conştiente asupra faptelor umane; 

- Mediul familial, expresia moralităţii clare şi evidente, a muncii, a sacrificiului şi studiului, a religiozităţii şi vieţii spirituale, a seninătăţii şi bucuriei, cu spaţiile şi timpul necesare recreaţiei;

- Dezvoltarea şi menţinerea interesului şi a participării active, a creativităţii şi spiritului de iniţiativă a tinerilor din perspectiva utilizării corecte a timpului liber;

- Stimulare constantă şi motivare din perspectiva virtuţii, a perfecţiunii şi a măreţiei morale;

- Comportament imparţial, bunătate, înţelegere şi fermitate şi, împreună, respect faţă de personalitatea tinerilor; 

-
Învăţare şi predare simplă, care să uşureze şi să îndrume tinerii spre studiu şi căutarea cunoaşterii;

-
Disciplina ca element care contribuie la valorificarea mediului de formare şi care permite o desfăşurare normală a activităţilor;

-
Observarea, învăţarea şi îndrumarea constantă a tinerilor, pentru ca să descopere şi să-şi dezvolte calităţile şi buna dispoziţie şi pentru ca să-şi îndrepte greşelile;

-
Reducerea sancţiunilor la minimul posibil, dând întotdeauna dovadă de bunătate şi înţelegere;

-

- Oferirea de şanse concrete, apelând la toate mijloacele, pentru a favoriza o schimbare a comportamentului;

-
Rugăciuni pentru tineri şi cererea binecuvântării lui Dumnezeu asupra umilei noastre munci şi misiuni sublime de educatori. 

A EDUCA ÎNSEAMNĂ: A PREVENI

Este mai bine să prevenim o boală, decât să ne chinuim să o tratăm. Nu trebuie să cădem în capcana unei false compasiuni, că „bietul copil, este aşa de mic”, pentru a-i face toate mofturile. Nici nu trebuie să spunem: „este mic, se va îndrepta el mai târziu”. Nu murdărim o haină nouă, spunând mai apoi: iese la curăţat.

 Obiceiurile proaste, odată însuşite, sunt foarte greu de scos din conduită. 

Dacă într-o revistă ar apărea avertismentul că „toate ciupercile indicate în numărul anterior ca fiind comestibile sunt de fapt otrăvitoare; ne cerem scuze faţă de cititori”, reacţia noastră imediată ar fi: o astfel de greşeală trebuie să fie aspru pedepsită. 

Metoda de prevenire a lui Don Bosco vorbeşte despre două aspecte: feriţi tânărul de experienţe şi situaţii care l-ar putea face să decadă şi indicaţi-i activităţile de susţinere şi fortificare a sufletului pentru a-i arăta calea spre bine şi împlinirea sa sufletească. 

Tot Don Bosco spunea: „Este mult mai uşor să formezi un tânăr, decât să îndrepţi un om”. Iar copilăria este perioada când se întocmeşte fişa medicală fizică şi psihică a copilului. 

Îl iubesc, aşadar, pe copil astăzi, pentru a nu trebui să îl pedepsesc mai târziu; îi vorbesc astăzi, pentru a evita mai multe discuţii când va fi adolescent. Cu alte cuvinte: joc anticipat.

COPIII NE PRIVESC: când le vorbim despre apă şi pe urmă noi bem vin!

CUVINTELE SFINŢILOR

DON BOSCO:

Sistemul preventiv rămâne unul din principiile instituţiilor noastre. Nu prevede niciodată aplicarea de pedepse brutale, nu conţine discursuri umilitoare, nu face reproşuri jignitoare în public. Sensibilitate, dragoste, smerenie şi răbdare: iată virtuţile noastre. 

Dascălul să încerce să fie amabil cu toţi: fără ranchiună şi răzbunare, având însă un suflet pregătit să ierte şi să uite cu uşurinţă trecutul. Fie ca sensibilitatea cuvântului, a acţiunii, a credinţei să ajungă să vă învăluie inimile!

DON ORIONE:

”Lăsaţi copiii să vină la Dumnezeu: aici vom ajunge rugându-ne şi arătându-ne umili, primind şi îmbrăţişând sistemul educaţiei creştine, folosit cu atâta succes de Sfântul Ioan Bosco, Duhovnicul şi Părintele meu, care mi-a arătat calea spre Cristos; acest mod de a educa este cunoscut ca fiind Sistemul Preventiv. „Sistemul care se doreşte a fi aplicat cu evlavie de noi exercită o influenţă eficace asupra sufletelor elevilor noştri şi este într-o armonie perfectă cu legile ţării. Să ni-i apropiem pe tineri ca şi cum ar fi fraţii noştri mai mici, asociind dragostea, blândeţea şi bunătatea cu acel comportament demn, care are numaidecât darul de a le câştiga bunăvoinţa. Prin toate acestea îi facem să înţeleagă că noi le dorim cu adevărat binele”. 

VORBE ÎNŢELEPTE: ”Cel mai important lucru în educaţia copiilor este să ştim când trebuie să ne pierdem calmul” (Eliot).

A EDUCA ÎNSEAMNĂ:

A FI DE PARTEA COPILULUI

[image: image33.jpg]


Fiecare copil se naşte bogat. Dacă omul şi-ar utiliza întreaga capacitate a creierului, ar obţine rezultate foarte bune la toate testele de inteligenţă. Creierul are capacitatea de a înmagazina zece fapte noi într-o singură secundă. 

Şi atunci, ce să mai spunem de capacitatea de 

născocire, imaginaţie, creaţie, care sălăşluiesc în mintea copilului? Ce să mai spunem de bogăţia inimii, care va şti să iubească? Şi de buzele care vor ajunge să vorbească, să se roage? Iată copilul: un orizont de posibilităţi aproape infinite. Am, aşadar, toate motivele pentru a fi de partea copilului. Cine ţine cu o echipă, doreşte ca echipa să învingă, dar nu poate intra pe teren: trebuie să îi lase pe jucători să joace şi să îşi facă datoria şi jocul.

 La fel şi în educaţie: trebuie să fie el, copilul, cel care îşi croieşte drumul: nu pot să îl înlocuiesc, nu trebuie să îi iau locul, însă trebuie să îl stimulez; trebuie să îl încurajez. Ţin cu el, pentru că astfel îi transmit entuziasm. Ţin cu el, pentru că îl pot îndruma şi corecta, ceea ce îi face bine. Încurajarea însă îi face şi mai mult bine. Ţin cu el, pentru că această atitudine poate descătuşa energii ascunse.

Cel care apreciază prea puţin ingenuitatea unei persoane, îi taie şi mai mult din zel. Încurajând o persoană, vom face ca virtuţile sale să înflorească. 

COPIII NE PRIVESC: 
când le spunem că trebuie să fim pacifişti şi apoi, dintr-o prostie, ne certăm cu aproapele nostru!

CUVINTELE SFINŢILOR

DON BOSCO:

Doriţi să fiţi iubiţi? Iubiţi! Însă nu este suficient! Mai faceţi încă un pas; nu este suficient ca elevii voştri să fie iubiţi de voi, ci ei trebuie să simtă că sunt iubiţi. Şi cum vor simţi acest lucru? Întrebaţi-vă propriul suflet şi el vă va răspunde.

 Fără bariere între elev şi dascăl, fără legile distanţelor... Spiritul familiei cere întotdeauna bunătate, mereu o bunătate activă. 

DON ORIONE:

„Dezvoltaţi calităţile tinerilor. Uitaţi-vă la tineri: observaţi-i, contemplaţi-i. Doriţi să-i formaţi şi să-i educaţi, iar educaţia voastră să fie ceva sublim? Observaţi, meditaţi, luaţi notiţe şi încurajaţi orice rezultat; cultivaţi un adevărat zel faţă de rezultat şi fiecare va vedea că vă interesaţi de el cu grijă şi cu dragoste, ca şi cum v-ar fi un frate. Să jucăm pe terenul lor. Pentru a reuşi să salvăm suflete, trebuie să adoptăm anumite metode şi nu trebuie să ne complacem în forme, dacă formele nu ne mai plac, dacă devin sau au devenit nişte tipare uzate sau demodate...”

VORBE ÎNŢELEPTE: ”Şi astăzi mă rog ca nici unul dintre cei mari să nu îmi ia lopata din mână şi să îmi spună: eşti încă prea mic” (Hoffmann Herreros).

A EDUCA ÎNSEAMNĂ:

A FI CEEA CE DORIM SĂ TRANSMITEM

În educaţie cărţile nu sunt totul. Persoanele sunt cele care contează. Copiii cresc oglindindu-ne pe noi: dacă au norocul sa vadă o persoană realizată, pot să ajungă şi ei o persoană realizată. Dacă au ghinionul sa vadă imaginea unui om nerealizat, vor avea în minte modelul unui om nerealizat. De fapt, a educa înseamnă a împărtăşi, înseamnă a fi entuziaşti şi înseamnă a fi originali. 

Nu poate fi învăţător şi educator cel care este asemeni clopotelor, care îi cheamă pe ceilalţi în biserică, dar care rămâne afară, sau cel care se limitează să indice strada asemeni indicatoarelor, care îndrumă trecătorii, dar care rămâne nemişcat. Poate educa numai cel care a parcurs un drum sau cel care se străduieşte să-l parcurgă.

 În educaţie nu sunt permise recitările. Cum să reuşim să convingem un măgar, căruia nu îi este sete, să bea apă? Cum să educăm un copil care nu doreşte să se lase învăţat? Cu nuiaua? Dar măgarul este mai căpos decât nuiaua. Să îi dăm să mănânce sare? Şi mai rău! 

Există un singur răspuns: să găsim un alt măgar, căruia să îi fie sete şi care să dorească să bea cu plăcere şi să îl punem lângă cel dintâi; însă nu pentru a-i da un exemplu, ci pentru că îi este sete. Într-o zi, probabil, şi cel de lângă el îşi va apleca botul în găleata cu apă. 

Învăţătorul trebuie, mai întâi, să înveţe el însuşi. Numai după aceea, după mai mult timp, va putea să îi înveţe pe ceilalţi ceea ce ştie. Cărţi de pedagogie au fost tipărite în majoritatea limbilor lumii, în zeci de milioane de exemplare, dar  umanitatea stă încă pe loc, pentru că aşteaptă exemplele, în carne şi oase, pentru a se pune în mişcare. 

COPIII NE PRIVESC:
când tata spune că o iubeşte pe mama lor, iar pe urmă îl aud strigând că mâncarea gătită de ea nu are gust!

CUVINTELE SFINŢILOR

DON BOSCO:

Dragii mei copii,... vedeţi voi, cu lucrurile altora trebuie să ne comportăm ca şi cu focul. Dacă vă cade o scânteie pe haină, voi o îndepărtaţi repede. La fel, atunci când vedem lângă noi un obiect care nu este al nostru, oricât de mic ar fi, îl lăsăm acolo unde se găseşte. Aveţi nevoie de un anume lucru? Cereţi-l colegilor voştri: sunt atât de buni, încât o să vi-l dea.

DON ORIONE:

Exemplul. ”Aduceţi-l pe Isus Cristos în viaţa tinerilor cu exemplul vostru. Cei care învaţă valorile şi virtuţile nu prin exemple, ci numai prin reguli, sunt asemeni celor din Veneţia, cum am văzut la ei. Cel care întreabă de o stradă anume, i se răspunde întotdeauna: tot înainte. Tot înainte, însă continuă să se învârtă la fiecare pas prin aceleaşi străzi scurte şi înguste. Pentru a cunoaşte acea direcţie dreaptă, este nevoie de o călăuză, este nevoie de puterea exemplului şi de o metodă. Exemplul şi metoda smereniei, exemplul umilinţei, al ardorii, al sincerităţii, al convingerii religioase şi al unităţii. Astfel veţi promova în aceşti tineri viaţa cu adevărat creştină şi o dragoste sinceră pentru studiul sfinţeniei şi nobleţii sufletelor. Datoria nu se îndeplineşte dacă nu se face din simţul datoriei. Transmiteţi tinerilor un sentiment înălţător şi o gândire elevată. ” 

VORBE ÎNŢELEPTE: „Nu încercaţi să aveţi copilul care v-ar plăcea. Respectaţi copilul pentru ceea ce este” (Bruno Bettelheim). 
A EDUCA ÎNSEAMNĂ: A LANSA PROVOCĂRI
Un mare profesor de chitară, Doc Watson, a orbit când abia împlinise vârsta de doi ani. Familia nu îi dăduse niciodată sentimentul că ar fi în minoritate. „Fraţii mei mă duceau afară să mă joc cu ei”, spune. „Eu mă căţăram în copaci şi cădeam ca toţi ceilalţi. Învăţam astfel conceptul de spaţiu şi să găsesc lucrurile, orientându-mă după ecoul sunetelor”. 

Tatăl lui a jucat un rol fundamental în a-l ajuta să-şi dobândească o încredere cât mai mare în sine. „Aveam unsprezece ani”, îşi aminteşte Watson, „cu puţin înainte ca în viaţa mea să intre chitara”.

 Tatăl meu îmi spuse: «Poftim, fiule! Dacă vei învăţa să cânţi la acest instrument, vei putea să te ajuţi pe tine însuţi în înfruntarea lumii». În loc să mă aşeze într-un colţ, şi să îmi spună: «Fiule, eşti un biet orb», îmi lansa provocări”. 

Câte aripi au fost retezate în lipsa unor propuneri! A educa nu înseamnă a da ordine, ci a cere servicii! Papa Ioan Paul II spunea: „Este necesar ca omul să ştie «să fie mai mult», nu numai «cu alţii», ci şi «pentru alţii».

COPIII NE PRIVESC:
când cumpărăm reviste ecologice şi pe urmă aruncăm pe jos pachetul de ţigări gol! 

CUVINTELE SFINŢILOR
DON BOSCO:

Dragii mei copii, ... lăsaţi-mă să vă amintesc că furtul este viciul care dezonorează mai mult ca orice altceva în această lume. Când cineva este prins furând, nu mai reuşeşte să şteargă din mintea celuilalt această idee: el este un hoţ... 

DON ORIONE:

”Exemplu! Exemplu! Exemplu! Tinerii urmează şi fac ceea ce văd că se face. Pe lângă exemplul bun, propovăduitorii Mântuirii Divine vor trebui să aibă ceva special în învăţătura lor, vor trebui să-l reflecte peste tot pe Bunul Dumnezeu şi Binecuvântarea Dumnezeiască, „care [image: image43.jpg]


pătrunde şi guvernează universul”, cum ar spune Dante, trebuie să oglindească şi să transpună peste tot Mântuirea Divină. Şi trebuie să profite de fiecare ocazie, pentru ca formarea să se realizeze în beneficiul educaţiei şi perfecţionării morale şi trebuie să formeze tânărul în spiritul conştiinţei creştine, educându-l şi scoţând la iveală cea mai bună parte a omului, voinţa lui din perspectiva virtuţii. 

Trebuie să îi aducem pe tinerii noştri la bunătate şi formare, dar nu numai atât, ci şi la perfecţionarea şi măreţia lor morală”.

VORBE ÎNŢELEPTE: „Pentru a putea schimba oamenii, trebuie să îi iubim” ( J.H. Pestalozzi).

A EDUCA ÎNSEAMNĂ: A EMANCIPA

Cel care iubeşte florile nu le culege pentru sine, ci le lasă să crească. 

Prea mulţi părinţi sunt obsedaţi de gândul că fiul sau fiica lor este totul. Sunt părinţi care – aşa cum spunea Marcello Bernardi (medic pediatru şi pedagog) – nu doresc să fie doar temelia existenţei copilului, ci să fie totul pentru el, până la ultimul petic din acoperiş. 

Ei doresc să fie pentru totdeauna părinţi, considerându-şi copilul ca pe o proprietate şi înţelegând să-i construiască viitorul controlând totul: mâncarea, hainele, prietenii, jocurile, parcursul şcolar, comportamentul.

 Cum vor reuşi tinerii să înfrunte viaţa, dacă nu au învăţat încă să trăiască? Dacă totul şi întotdeauna a fost decis de alţii, pregătit de alţii, ales de alţii, îndrumat de alţii? După cum sunt numiţi de unii, ei sunt „copii de buzunar”. 

A educa înseamnă să îţi ajuţi copilul să stea pe propriile picioare. 

Propunem trei metode pentru educarea copilului, pentru ca el să fie un om independent, autonom: 

1) Mă obişnuiesc încă de când este mic cu ideea de a-l pierde. Copilul are dreptul să fie copil, nu să rămână copil. 2) Nu mă frământ. O fetiţă a scris o poezie cu titlul „Numele mamei mele este Frământarea”. Dacă mă frământ, îi transmit copilului meu teamă, deznădejde, îi fur din elan. 3) Nu fac prea multe. Copilul are un chef nebun să se simtă util. Noi nu trebuie să îi spunem mereu: lasă că fac eu asta, pentru că astfel nu îl lăsăm să crească. 

Cu cât mai repede ne vom trata copiii ca pe nişte oameni, cu atât mai repede vor deveni oameni.

COPIII NE PRIVESC:
când ridicăm în slăvi sinceritatea şi evlavia şi pe urmă ne vindem pentru propria carieră! 

 CUVINTELE SFINŢILOR

  
               DON BOSCO:

El nu se uita nici la vârstă, nici la haine, nici la ţinută, nici la caracter, nici la diplomaţia gesturilor sale; avea câte ceva din toate. Preferinţele lui erau pentru cei prost îmbrăcaţi, pentru cei care purtau cele mai distinctive semne ale sărăciei. Iar pentru cei mici avea o inimă de mamă.

   DON ORIONE:

„Transformaţi în voi înşivă şi în ei (în tineri) munca în virtute şi valoare. Când munca este binecuvântată, ea devine rugăciune. Şi mai apoi, o sublimă şi filială devoţiune faţă de Maica Domnului. 

Oh! Cât bine veţi face, copiii mei, lăsându-vă însoţiţi de Fecioara Maria, Maica Domnului nostru. Cât bine veţi face şi veţi aduce în sufletele tinerilor, dacă veţi aprinde în inimile lor flacăra iubirii pentru binecuvântata Fecioară Maria!” Printre greutăţile şi suferinţele vieţii, elevii noştri nu vor găsi nici un alt gând mai senin şi împăciuitor decât amintirea Maicii Domnului şi se vor refugia în braţele acesteia. 

VORBE ÎNŢELEPTE: „Îndrăgostitul de astăzi este copilul pe care îl răsfăţam ieri” (R. Russell).

A EDUCA ÎNSEAMNĂ:

A PROPUNE ŞI NU A IMPUNE

Odată, o oaie a descoperit o strungă într-un gard şi s-a strecurat afară. Era atât de fericită că putea să plece!

 S-a îndepărtat mult şi s-a pierdut. Atunci şi-a dat seama că era urmărită de un lup. A fugit cât a fugit, dar lupul continua să o urmărească, până când s-a ivit păstorul şi a salvat-o, aducând-o cu dragoste înapoi la turmă. Chiar dacă toţi îl îndemnau să repare strunga, păstorul nu a făcut acest lucru.

Când vorbim despre educaţie nu putem face nimic bun fără conştiinţă. În educaţie câştigă cel care convinge. A educa înseamnă a propune, a convinge, nu a impune. Nimic nu educă mai profund decât convingerea. 

Legea nu face prin sine educaţie şi nu dă oameni educaţi. Poate numai să disciplineze. Dacă legea ar fi de ajuns pentru a educa, închisorile ar fi locuri perfecte pentru educaţie. Nici comenzile sau pedepsele nu fac oamenii mai educaţi. Sunt utile, chiar indispensabile, dar nu sunt îndeajuns. 

Educaţia nu se bazează pe teroare, ci se bazează pe cuvânt, deoarece, armele pot să învingă, însă cuvântul poate convinge. Educaţia se bazează pe dragoste, deoarece uneori doar dragostea biruie. Parabola fiului risipitor este o lecţie clară (Lc. 15, 11-32). 

COPIII NE PRIVESC: când duminica mergem la biserică şi pe urmă luni ne aud înjurând!

CUVINTELE SFINŢILOR

DON BOSCO:

Marele educator Don Bosco şi-a rezumat metodele sale în două fraze cunoscute. Şi-a spus sieşi: „Fă-te iubit, dacă vrei să fii ascultat!”. Ucenicilor săi le-a spus: „Nu fiţi superiori, fiţi părinţi”. Familiaritatea sa, care se asociază cu jocurile copiilor, cu distracţiile lor dintre cele mai copilăroase, cu micile lor nebunii, acestea, toate acestea şi multe alte lucruri se regăsesc în acest cuvânt întotdeauna divin: Dragostea. 

DON ORIONE:

”Nu vă voi spune să vă puneţi în locul celui care ţine predici, nu va trebui să transformaţi şcoala în Biserică, nici catedra în altar. Nu! Dar totul trebuie să fie măreţ şi binecuvântat, atât la şcoală, cât şi la biserică, dar nu ţineţi niciodată predici la şcoală, ci tot ceea este în voi (ca dascăli) trebuie să vorbească despre Dumnezeu şi trebuie să vă folosiţi de toate mijloacele pentru a sădi şi a împărtăşi Credinţa şi dragostea binecuvântării Dumnezeieşti. Astăzi va fi un cuvânt pe jumătate explicat, mâine va fi o reflecţie, veţi aminti infamia unei acţiuni greşite a unui personaj istoric; oh! când îl iubim pe Dumnezeu, totul este plin şi vibrează de Dumnezeu. Da, există întotdeauna un gest, un cuvânt, care face mult mai multe decât orice predică! Faceţi-i să înţeleagă că virtutea nu dăunează niciodată omului.” 
VORBE ÎNŢELEPTE: „Dacă îl apreciem pe om pentru ceea ce este, îl facem mai rău de cum este” ( J.W. Goethe).  

A EDUCA ÎNSEAMNĂ: A NE STRĂDUI

„Fiului meu nu trebuie să îi lipsească nimic; nu dorim să treacă prin lipsurile şi suferinţa prin care am trecut noi”. 

Este refrenul multor părinţi. Copilului i se dă, în acest fel, nu numai necesarul, ci şi ceea este de prisos şi ceva în plus. Nu exagerăm. Nimeni nu doreşte să îşi vadă copiii suferind. Dorim numai să amintim că prea mult bine duce la uciderea fiinţei. Binele poate mări corpul, dar nu poate înfrumuseţa sufletul. Binele singur îi face pe oameni graşi, nu şi oameni măreţi. 

A vicia înseamnă a înşela. A educa înseamnă şi a pune obstacole, evident proporţionate cu dezvoltarea fizică şi psihică a copilului. De aceea, este greşit dacă unui copil nu i se spune niciodată „nu”. Acest „nu” îl ajută să crească. Un copil obişnuit cu reguli este cu siguranţă un copil mult mai capabil să facă faţă dificultăţilor. 

Un copil abandonat devine pentru el însuşi o problemă, un adult instabil, nevrotic şi copilăresc. Dacă nu ar exista stâncile, valurile nu ar ajunge sus. 

Dezvoltările neplăcute ale personalităţii sunt rodul unei educaţii lipsite de sacrificii şi renunţări. Sunt rezultatul conformismului celui care nu are curajul să meargă contra valurilor; micimea celui neînvăţat să înfrunte cele mai mici dificultăţi; dezinteresul celui care se complace, celui care preferă să se spele pe mâini, în loc să îl pregătească pe tânăr cu adevărat pentru viaţă. 

Pedagogia care ţine cont de semnificaţia dificultăţilor face viaţa unui tânăr mai preţioasă, îl face pe acesta să crească şi să se dezvolte armonios. 
COPIII NE PRIVESC:
când spunem că în viaţă contează numai dragostea şi pe urmă trăim doar pentru satisfacţiile materiale, trupeşti şi băneşti! 

CUVINTELE SFINŢILOR

DON BOSCO:

Aminteşte-ţi, fiul meu cel scump, sfaturile pe care ţi le-am dat în mii de împrejurări. Bucuria, dar bucuria adevărată, este cea care se naşte din conştiinţa purificată de orice păcat. 

Da, învaţă pentru ca să devii mai bogat, dar bogat în valori şi virtuţi, deoarece cea mai mare bogăţie dintre toate este teama de Dumnezeu.

DON ORIONE:

”Tinerii au curaj, au picioarele bune şi de la 14 la 20 de ani pot şi trebuie să facă paşi mari. Emilio De Marchi, pe prima pagină a cărţii sale, „Vârsta preţioasă”, aminteşte o zicală a lui G. Baretti, care spune: „Oh, dacă ar şti Pino câte lucruri se pot învăţa de la paisprezece ani la douăzeci! Mult mai multe decât în tot restul vieţii, indiferent cât de lungă va fi”. 

Faceţi-i să umble, faceţi-i pe elevii voştri să treacă prin toate! Da, prin toate, chiar prin umilinţă, pentru a ajunge la virtutea de a şti şi a cunoaşte. Doar aşezându-l pe Dumnezeu în faţa tinerilor, pentru îndrumarea tinerilor, şcoala va fi iubită şi dorită. 

VORBE NŢELEPTE: „Noi nu vom fi făcut niciodată nimic, până când nu redăm tinereţii creştinătatea” (Don Orione). .
A EDUCA ÎNSEAMNĂ:

A TRANSMITE SIGURANŢĂ

În ce mod? Aşezând o treaptă mai înaltă în faţa copilului.

 Relaţia părinţi-copii trebuie să fie asimetrică. Desigur, este benefic, chiar foarte benefic să fim prieteni, dar trebuie să existe o limită. 

Sociologii spun că în zilele noastre părinţii vor să pară mai tineri, dascălii vor să ocrotească şi să ferească, preoţii recită mea culpa. În timp ce pe vremuri, copiilor le era frică de părinţi, astăzi părinţii sunt cei care se tem de propriii copii. Judecăţi probabil exagerate, totuşi semnificative. Dezbinarea autorităţii în sânul familiei se numără, cu siguranţă, printre factorii semnificativi responsabili ai sărăcirii sinelui. 

A doua cale, care oferă siguranţă şi încredere copiilor este aceea de a fi „punctul lor de referinţă”, ceea ce presupune intervenţii educaţionale fundamentale.

 Ordine: a da ordine copilului nu înseamnă violenţă. El este cel mic, cel care aşteaptă pe cineva să îi spună cum să facă. Un copil răsfăţat nu este un copil fericit.

 Pedeapsa: Chiar şi pedepsind, părinţii devin puncte de referinţă. Pedeapsa îl atenţionează pe copil că a ieşit din anumite limite. Pedeapsa doreşte să îl readucă pe calea cea bună. 

Lauda: A spune „felicitări”, „bine”, „îmi place cum lucrezi”  este un alt mod prin care părinţii pot fi puncte de referinţă. Un mod simpatic şi puternic. Un cuvânt de laudă spus copiilor („felicitări, ce bine   ţi-ai făcut treaba!”) îi încurajează, le dă aripi. 

Exemplul: este metoda cea mai eficientă de a fi un punct de referinţă pentru propriul copil. 

COPIII NE PRIVESC:
când spunem că trebuie să-ţi iubeşti semenii, iar pe urmă ne aud că suntem de acord cu respingerea celor săraci! 

CUVINTELE SFINŢILOR

DON BOSCO:

Când un copil ştie să distingă pâinea normală de pâinea euharistică, când este suficient de învăţat, nu trebuie să ne uităm la vârstă – spune Don Bosco –, este necesar ca Regele Cerului să vină şi să călăuzească acel suflet. Euharistia este prima cale spre mântuire. A doua este cinstirea Fecioarei Maria. 

DON ORIONE:

Vigilenţă ”Vigilenţa noastră trebuie să fie ca lumina, care pătrunde peste tot, dar care nu deranjează; iluminează, luminează calea, dar nu deranjează. Nu umiliţi pe nimeni şi niciodată să nu folosiţi corecţii şi pedepse, atunci când vă puteţi lipsi de aceste mijloace; nu, nu, nu umiliţi niciodată şi evitaţi să aplicaţi corecţii în faţa celorlalţi; îi lăudăm pe toţi împreună, dar îi corectăm şi îi pedepsim pe cât posibil separat. Pedepse publice şi reproşuri publice se utilizează numai în mod excepţional şi pentru a elimina exemplul public negativ.

 Supravegheaţi, observaţi, urmăriţi întotdeauna şi peste tot tinerii, dar fără să le-o arătaţi, fără să-i lăsaţi să înţeleagă acest lucru. Ei nu trebuie să simtă nici o clipă neîncredere, ci trebuie să simtă că îi iubim, că îi stimăm.” 

VORBE ÎNŢELEPTE: „Secretul fiecărui om stă în adolescenţa lui”. (Ignazio Silone) 

A EDUCA ÎNSEAMNĂ: A SE RUGA

Cine poate defini un copil? Cine îl poate descrie aşa cum se descrie, spre exemplu, o bicicletă? 

Într-un copil sălăşluieşte un mister mult mai mare decât cel care se găseşte în întregul univers.

Din acest motiv, Dumnezeu joacă un rol esenţial în activitatea noastră. Să-L alungăm din casele noastre, ar fi o greşeală foarte gravă. Dumnezeu este marele aliat al profesorilor. Şi El este priceput în ale educaţiei, a educat un popor întreg. „Când era tânăr Israel, îl iubeam şi l-am chemat pe fiul Meu din Egipt… Şi totuşi Eu l-am învăţat pe Efraim să meargă şi l-am ridicat în braţe…i-am tras cu legături omeneşti, funii de dragoste” (Osea).

 Dumnezeu este în acelaşi timp tată şi mamă: nu poate să nu îi înţeleagă şi să nu îi susţină pe părinţi. Trebuie să Îl implicăm. 

Atunci rugăciunea nu va fi o bolborosire de cuvinte, o demenţă senilă, ci „una dintre energiile cele mai puternice pe care o putem produce” (Alexis Carrel, laureat al Premiului Nobel pentru medicină). 

Este incredibilă puterea cu care se schimbă lucrurile când ne rugăm! Rugăciunea vindecă rănile, aduce pace, susţine speranţa, 

bucuriile şi durerile, 

îndepărtează tentaţiile de abandon ale profesorilor. 

În anumite împrejurări, Don Bosco spunea că valorează mai mult sfatul lui Dumnezeu, decât o înşiruire de cuvinte. 

Dacă familiile  s-ar ruga mai mult, cu siguranţă că s-ar îmbolnăvi mai puţin.

COPIII NE PRIVESC:
când le spunem că nu haina îl face pe om şi pe urmă ne văd cumpărând mai ales haine de marcă!

CUVINTELE SFINŢILOR

DON BOSCO:

Într-o seară din luna septembrie a anului 1862, vorbind cu câţiva clerici, Don Bosco le făcu această mărturisire: „Vă asigur că vom avea sfinţi dintre tinerii noştri. Dacă Domenico Savio, la mai bine de cinci ani de la plecarea sa din lumea pământească, continuă să facă miracole, nu mă îndoiesc că Biserica îi va recunoaşte sfinţenia”. Aceste vorbe s-au adeverit în anul 1950. 

DON ORIONE:

”Să ne rugăm! Trebuie să ne rugăm dragii mei, trebuie să ne rugăm neîncetat Domnului nostru şi Fecioarei Maria, pentru noi, pentru elevii noştri, pentru ca tineretul să fie corectat şi educat maiestuos, creştineşte vorbind, prin mila lui Dumnezeu. Unde am procedat astfel, am obţinut numai rezultate miraculoase. Dumnezeu nu se îndepărtează din inima şi viaţa elevilor noştri; iar dacă timp de câteva ore un nor l-ar acoperi, Dumnezeu reapare imediat la orizont ca să lumineze calea foştilor noştri elevi. Nu numai că L-am sădit profund în viaţa lor: aş spune că este chiar imposibil să Îl piardă.

 Dumnezeu, deşi uitat, va reînvia. Eu îi văd în faţa ochilor mei (pe aceşti foşti elevi). Cu toţii îl au pe Dumnezeu, care îi luminează şi se îngrijeşte de viaţa lor, iar, cel care are familie, îl împărtăşeşte pe Dumnezeu şi Credinţa copiilor săi.”

VORBE ÎNŢELEPTE:  „A exista înseamnă a se schimba, a se maturiza, a se consolida pe sine” (H. Bergson). 

A EDUCA ÎNSEAMNĂ: A RECUNOAŞTE CÂND GREŞEŞTI

Nici un profesor sau părinte nu este perfect. Din fericire! A educa înseamnă a face exact aşa cum face apicultorul, când se duce să strângă mierea din stup: se mişcă cu grijă şi delicateţe, ca să nu stârnească furia albinelor, care s-ar putea să îl atace. O activitate simplă, printre multe altele. Cel care lucrează cu mâinile este un muncitor; cel care lucrează cu mâinile şi inteligenţa, este un meşter; cel care lucrează cu mâinile, inteligenţa şi fantezia, este un artist; cel care lucrează cu mâinile, inteligenţa, fantezia şi inima este un părinte. 

Este unul care are, fără îndoială, datoria cea mai complicată dintre toate activităţile lumii. Iată de ce nici un părinte nu este perfect. Un părinte care ar fi perfect ar fi o neşansă pentru toţi. 

Oglinzile prea lucioase deranjează privirii. Îţi vine să urli? Nu este nimic rău. Copilul trebuie să înţeleagă că şi tatăl şi mama lui îşi pot pierde cumpătul; acest lucru îi face bine; îl ajută să fie mai puternic. Casa este în dezordine? Este bine aşa! Poate chiar să stimuleze creativitatea, în timp ce o ordine perfectă poate duce la crispare. „Ordinea este plăcerea raţiunii, dar dezordinea este deliciul imaginaţiei” (Paul Claudel). 

Copiilor le plac părinţii care admit că mai şi greşesc: „îmi cer scuze, ştii, am înţeles că am greşit”. Cel ce ajunge să spună aceste cuvinte, dobândeşte statornicie în ochii copilului şi îi transmite unul dintre mesajele cele mai importante.

COPIII NE PRIVESC: când vorbim frumos despre săraci şi pe urmă ne văd refuzând pomana unor nevoiaşi!

CUVINTELE SFINŢILOR

DON BOSCO:

Aveţi faţă de copii îndurarea celui care ştie să-şi închidă ochii ..., care iartă cu uşurinţă; gândul continuu la copil, care ne face să fim interesaţi de starea lui de sănătate, de părinţii lui, de nevoile, grijile, progresele şi bucuriile sale, vigilenţa continuă, dar maternă, care îl protejează, imaginaţia care este mereu trează şi care caută ceea ce înveseleşte. 

DON ORIONE: 
”Sistemul nostru (de educaţie), pe care îl vom numi „patern-creştin” evită absolut orice formă de pedeapsă prea îndelungată, împovărătoare şi umilitoare. Ceea ce este prea mult, cedează; şi s-a terminat: a încetat să mai facă bine. Rigoarea se utilizează doar ca medicament, în cazuri rare, foarte rare şi întotdeauna fără pasiune, fără furie, ci în liniştea sufletească, în liniştea luminii, în seninătatea raţiunii, ţinând spiritul înălţat. A se face mai degrabă iubit decât temut... şi „a obţine totul prin dragoste şi nu prin forţă” (S.F. Sales). Orice afecţiune suavă este severă. Austeritatea este necesară în iubirea tinerilor. Iubiţi-i pe toţi fără nici o excepţie, iubiţi-i pentru ingenuitatea lor senină. Iar dacă se va instala totuşi o preferinţă, va fi pentru cei mai nefericiţi.   

VORBE ÎNŢELEPTE:  „Cunoaşterea este putere, dar altruismul este ceea ce aduce comuniune şi lumină” (Ivern Ball).

A EDUCA ÎNSEAMNĂ: A AVEA RĂBDARE
Într-o zi, o mamă spunea astfel: „Am un fiu de 18 ani. Nu fumează, nu vandalizează cabinele telefonice, nu scrie pe tramvaie, nu poartă haine de firmă, lucrează în parohie. Iar colegii lui îl privesc ca pe un om anormal şi prost”. Nu, doamnă, dumneavoastră nu aţi crescut un handicapat! Cei şmecheri şi duri, tinerii în geacă de piele de marcă, cu tunsoarea în semi-creastă, cei care vă privesc fiul ca pe un anormal, nu sunt puternici, ei sunt doar neputincioşi. Când sunt împreună, se simt nişte lei, dar luaţi unul câte unul, sunt asemeni unor oi pierdute. Valorile nu se premiază imediat, ci în timp. „Binele învinge încet” (Mahatma Gandhi). 

A educa înseamnă a avea răbdare. Educaţia lucrează în adânc. A educa înseamnă a explica, a convinge, lucruri care cer mai mult timp decât a pretinde şi obliga. Datoria învăţătorului este, aşadar, să semene şi să aibă răbdare, chiar şi atunci când a fost lezată şi rănită cea mai sensibilă parte a sufletului uman, sfera dragostei. 

Continuaţi să aşteptaţi cu calm, cu demnitate, fără predici. Un tânăr, în urma unei crize, spunea: „Îmi dădeam seama de suferinţa tatălui meu şi a mamei mele; modul lor de a avea răbdare şi încredere mi-a fost de un ajutor imens”. Nu închideţi niciodată uşa în faţa copilului! Continuaţi să vă rugaţi! Continuaţi să speraţi!

COPIII NE PRIVESC:
când vorbim de bine despre prieteni şi pe urmă îi dăm uitării când sunt bolnavi! 
CUVINTELE SFINŢILOR

DON BOSCO:

Don Bosco avea pentru copii – spune Don Orione – un fel de veneraţie; vedea marele bine care venea de la aceştia spre Biserică şi societate; tinerii sunt viitorul. Însă Don Bosco vedea în ei mai ales întruchiparea şi asemănarea cu Dumnezeu, micuţii lui Dumnezeu, cei mai dragi lui, Fiului Isus Cristos. 

DON ORIONE:

”Nu vă temeţi să treziţi o pasiune prea mare în tineri pentru dorinţa de a cunoaşte, de a studia, de a se dedica lecturii, ştiinţelor, artelor: încercaţi să le insuflaţi dorinţa de a deveni oameni, de a se simţi mai buni şi tot mai învăţaţi, de a-L dori şi de a-L cinsti cât mai mult pe Dumnezeu care i-a creat şi a cărui întruchipare şi asemănare suntem: de a cinsti familia, oraşul natal şi Patria, care aşteaptă mult de la tinerii săi. Eu nu vă recomand maşinile, vă recomand sufletele tinerilor... Îngrijiţi-le spiritul, cultivaţi-le mintea, educaţi-le inima. Vă va costa oboseală, vă vor costa lacrimi, vă vor costa dezamăgiri şi dureri... În rest, şi ştiinţa umană ne învaţă că durerile cele mai profunde ne dau bucuriile interioare cele mai intense. 

VORBE ÎNŢELEPTE: „Noi ştim că Dumnezeu nu îşi ridică niciodată privirile de deasupra noastră” ( Papa Ioan Paul II).

A EDUCA ÎNSEAMNĂ: 

A LĂSA O AMINTIRE PLĂCUTĂ

Memoria ne-a fost dată de Dumnezeu pentru a permite să avem de ce să ne bucurăm tot timpul. Memoria ne-a fost dată de Dumnezeu pentru a ne aduce aminte de copilărie, când întâmpinăm greutăţile vieţii. 

Există şi o carte intitulată „Valoarea amintirilor din copilărie”. În aceasta, autorul aminteşte răspunsurile date la întrebarea: care este cea mai frumoasă amintire din primii tăi ani de viaţă? De altfel, fiul autorului cărţii, întrebat fiind, a răspuns: „Îmi amintesc când odată eram numai noi în maşină şi tu te-ai oprit ca să mă ajuţi să prind licurici”. Copilul avea cinci ani. „De ce îţi aminteşti de aceasta?” „Pentru că nu credeam că te vei opri să îmi prinzi licurici şi, totuşi, te-ai oprit”. 

Pentru un alt copil, amintirea cea mai frumoasă este „excursia cu clasa, când tatăl meu – de obicei, sobru, demn, impecabil – a venit într-o cămaşă cu mâneci scurte, s-a aşezat pe iarbă, a mâncat cu noi şi a participat la jocurile noastre, aruncând tuturor mingea cât mai departe. Mai târziu, am descoperit că îşi amânase o călătorie importantă de afaceri pentru a petrece cu mine acea zi”. 

A lăsa o amintire frumoasă – este şi aceasta o formă de a educa. „Una dintre aceste frumoase şi binecuvântate amintiri, păstrată din copilărie, este poate cea mai bună educaţie”  (Feodor Dostoievski).

COPIII NE PRIVESC: când le spunem că dorim să ne petrecem după-masa cu ei şi pe urmă ne punem să citim ziarul sau să ne uităm la televizor!

CUVINTELE SFINŢILOR

DON BOSCO:

Când mergeam să mă spovedesc şi îmi puneam capul pe pieptul lui Don Bosco, simţeam cum clocoteşte – spune Don Orione. Oh, de câte ori lacrimile sale se confundau cu ale mele! Şi după ce mă ridicam,  după ce mâna lui mă binecuvânta, eu nu mai eram eu, eu mă simţeam un gigant! Oh, acele zile sfinte! Don Bosco îmi spunea ceva frumos: „Noi vom fi întotdeauna prieteni”. 

DON ORIONE:

Didactică simplă şi plăcută. „Şi asta veţi obţine dragii mei, făcând lecţiile voastre vii – astfel şcoala voastră va deveni atrăgătoare, uşoară, interesantă – menţinând apoi ordinea şi consecvenţa în lecţii, punctualitatea la ore, prezentându-vă plini de cunoaştere, ştiinţă şi toată raţiunea necesară mulţumirii şi unei educaţii adevărate, studiind nu ceea ce vă place mai mult, ci pregătindu-vă cu seriozitate la materii, studiind ceea ce va duce la o educaţie mai bună şi roditoare. Şi apoi să ne amintim că cel mai bun profesor nu este întotdeauna cel care ştie mai multe, ci cel care ştie să predea mai bine. Faceţi să pară simplu şi plăcut ceea ce ar putea să pară obositor şi dificil de reţinut; fiţi activi şi menţineţi vii sufletele şcolarilor prin explicaţiile voastre.” 

VORBE ÎNŢELEPTE: ”A deveni mamă este începutul unui poem” (M. Di Spello).

